Vlak 4-inperking: Protokol vir ’n besoek aan die veeartsBesoeke aan veeartse is nou weer toegelaat, maar daar is paar riglyne wat gevolg word hiervoor in vlak 4 van inperking. (Foto: Verskaf.) Slaan jou kieterkat se slegte asem jou asem weg en dink jy dit is dalk tyd vir ŉ tandheelkundige afspraak by die veearts? Of het jy na jou hond se inentingskaart gekyk en besef dit is amper weer tyd vir sy jaarlikse inentings? Alhoewel veeartsenypraktyke en -klinieke tydens vlak 5 van die inperking slegs vir noodgevalle oop was, is dié beperkings op vlak 4 verslap. Daar is nuwe riglyne wat veeartse en troeteldiereienaars in die tyd vir ŉ besoek aan ŉ dierekliniek moet volg. “Wat die meeste troeteldiereienaars nie besef nie, is dat jy nou wel jou troeteldiere na ŉ veearts mag neem, selfs al is dit nie ŉ noodgeval nie. Eienaars kan dus nou aandag gee aan daardie sake wat hulle die afgelope paar weke uitgestel of afgestel het toe die strenger algehele afsonderingsmaatreëls gegeld het,” sê dr. Guy Fyvie, Hill’s Pet Nutrition se veeartsenykundige adviseur. Fyvie sê dié kwessies sluit inentings, sterilisasies, roetine-ondersoeke en behandelings soos tandheelkunde in. Die Suid-Afrikaanse raad vir veeartsenykundiges (SAVC) het ŉ volledige uiteensetting van die vlak 4-riglyne op hul webwerf geplaas. Fyvie het ŉ paar belangrike punte uit die riglyne vir troeteldiereienaars uitgelig: “Sommige troeteldiere se ouers sal dalk steeds versigtig wees om hul huise in hierdie tyd te verlaat, en dit is heeltemal te verstane. Voorkoming is egter altyd beter as genesing, en dit is natuurlik ook minder stresvol as jy jou hond of kat vir hul jaarlikse ondersoeke of roetinebehandeling neem – selfs tydens vlak 4 – as wat hulle in die toekoms ernstiger behandelings moet ondergaan, wat ook duurder kan wees,” voeg Fyvie by. Fyvie sê selfdiagnose en tuisbehandeling is nie ideaal nie. “Daar is baie verkeerde inligting op die internet en dit kan selfs gevaarlik wees om die simptome van jou troeteldier self en in isolasie te probeer herken. ŉ Veearts se ervaring maak voorsiening vir ŉ holistiese en omvattende benadering in behandeling wat nooit vervang kan word nie.” Hy meen die prosesse van ŉ besoek aan ŉ veearts kan maklik bestuur word met min ontwrigting vir die dier en sy eienaar, solank troeteldiereienaars versigtig is en die Covid-19-veiligheidsriglyne nakom.